钦定古今图书集成/理学汇编/学行典/第226卷 > 《赠孝子刘光祖迎养序》赵友士
## 钦定古今图书集成/理学汇编/学行典/第226卷 > 《赠孝子刘光祖迎养序》赵友士

“尝观天地清淑之气所萃，不产异人，则产异物。夫交
之金，崑之玉，合浦之珠，人所以奇之者，以其异于物
也。况夫才德之隆伟，孝义之挺特，可以美世行、敦民
风而独异于人者乎？”番，江东之名郡也，东南清淑之
气，于是乎锺及刘伯丰之来建也，手其卷示余，乃吴
北平饯若翁刘先生之辞，并先生自书所历颠末，语
焉甚详。吁！人之所奇者，其有异是乎？先生字有中，辛
卯岁任开平教职。燕鄙之民，翕向夫礼义之风，而移
其勇悍之习；鼓舞乎《诗》《书》之化，而易其射猎之娱，教
可底于成也。适外虞蜂起，兵连祸结，番居要冲，首已
墟矣。先生在燕，远不及患，撤其簪组，伍于燕民。适其
友吴公来为邦牧，若徐孺之见重于陈蕃，仲宣之获
依于刘表，此天之佑于有德者然也。吁！人之所奇者，
其有奇于是乎？始先生之之燕也，以故庐坟墓在番，
俾伯丰守之，而伯丰抱庭趋之思，无时忽置。及番受
兵，芟夷农功，虔刘民庶，乡里亲族，得不血于锋镝膏
于草莽者无几，而伯丰不与兵遇。及海内大定，伯丰
独念与其亲违，抵岩涉险，由青适燕，拜严容于道侧，
侍单车以南旋，出邦牧以饮饯，感燕民之称贤，此天
之佑于孝子者然也。吁！天道，福善者也。先生夙敦于
德，善非一端，宜有子克家，艰难尽孝，庭闱溢庆，以乐
馀龄，则福善者有明验矣。孝为百行之本，伯丰之万
里迎养，共为子职，而民彝以明，则福善者将岂无明
验与？《诗》曰：“孝子不匮，永锡尔类。”余为伯丰诵之。